‘Brits-betogers’ uit op borgtog van R500Oukasie-inwoners betoog buite die hof. (Foto: ANA) Nege mense is Donderdag elkeen op borgtog van R500 in die Brits-landdroshof in Noordwes vrygelaat nadat hulle in hegtenis geneem is vir hulle beweerde betrokkenheid by die gewelddadige betoging vroeër vandeesweek by die Oukasie- informele nedersetting buite dié dorp. Die verdagtes is vandeesweek in hegtenis geneem op aanklagte van roof. Die staat voer aan dat die verdagtes na bewering drie vragmotorbestuurders gedurende die betoging aangerand het waarna hulle die vragmotors se sleutels van die bestuurders afgeneem het om die voertuie te gebruik om die pad te versper. In een geval is ŉ hamer, ŉ byl en ysterpaal gebruik om die bestuurder te dreig voordat betogers die sleutels van hom afgeneem het. Maroela Media het vroeër berig betogers het Maandagoggend van Oukasie na die munisipale kantore in die dorp opgeruk waarna paaie met brandende buitebande versper en motors met klippe bestook is. Vragmotors is gedurende die betoging voorgekeer waarna betogers dié voertuie gebruik het om die paaie te versper. Dit was aanvanklik onduidelik hoeveel vragmotors voorgekeer is aangesien sake van motorkaping vroeg vandeesweek nog by die polisiestasie ingedien is, het kol. Adele Myburgh aan Maroela Media gesê. Die staat het die verdagtes se aansoeke om borg teengestaan aangesien die verdagtes se adresse nog nie in die hof bevestig kon word nie. Die hof was egter nie ten gunste van ŉ uitstel nie. Die verdagtes se regsverteenwoordiger, Jeff Moyo, het aangevoer dat daar nie bewys kan word dat die verdagtes die misdaad gepleeg het nie. Moyo het gesê die verdagtes is gesiene lede van die gemeenskap en dat die gemeenskap ten gunste van borgtog is. Altesaam 42 mense is vandeesweek gedurende die betoging in hegtenis geneem op aanklagte van openbare geweld. Die aanklagte is egter teen dié verdagtes teruggetrek.